Răsturnare spectaculoasă de situație în cazul femeii care și-ar fi ucis fiul în Borozel, județul Bihor. Aici, un tânăr în vârstă de 33 de ani murea la începutul lunii aprilie, înjunghiat cu un cuțit. Mama bărbatului, Doina Vențel, le-a declarat inițial polițiștilor ajunși la fața locului că bărbatul s-a sinucis.
După expertiza medico-legală, oamenii legii au stabilit că bărbatul fusese ucis, moment în care femeia și-a recunoscut vina. Totul a fost, de fapt, doar o tentativă a femeii de a-l acoperi pe adevăratul criminal: fratele victimei. Conform eBihoreanul, totul a început în noaptea de 30 aprilie, atunci când femeia a sunat la 112.
Femeia le transmitea polițiștilor în acel moment că fiul său s-a sinucis, fără ca nimeni să suspecteze că acest lucru ar fi o minciună. La fața locului au ajuns mai multe echipaje de Poliție, inclusiv polițiști de la Secția 1 de Poliție Rurală Borod, precum și specialiști criminaliști de la Serviciul de Investigații Criminale.
Anchetatorii au constatat, în cele din urmă, că bărbatul a fost ucis, cel mai probabil după o ceartă pe fondul consumului de alcool. După ce și-a recunoscut falsa vină, femeia a fost reținută pentru 24 de ore, după care un judecător a decis ca aceasta să rămână după gratii, în arest preventiv, pentru 30 de zile.
Doar că, după ce s-a trezit în spatele gratiilor, femeia și-a dat seama că nu dorește să stea la închisoare nevinovată. Astfel, le-a comunicat anchetatorilor o nouă variantă a poveștii, aparent cea adevărată: criminalul ar fi nimeni altul decât Emil Gal, fratele victimei, al doilea copil al femeii.
În această situație, cei doi au fost testați cu aparatul poligraf și confruntați de anchetatori. Conform avocatului Cătălin Florin Pascui, avocatul femeii, adevăratul criminal și-a recunoscut în cele din urmă fapta.
”În cadrul confruntării, din cauza tensiunii, fratele victimei a cedat și a recunoscut că el a comis fapta”, a explicat avocatul pentru Bihon.ro. În realitate, femeia nici măcar nu ar fi fost de față când a fost comisă crima.
Disperată, probabil, pentru a nu-și pierde și singurul fiu rămas în viață, femeia a decis să îl ajute pe acesta să-și șteargă urmele, spălând cuțitul și victima. Ulterior a pus mâna pe telefon și a sunat la 112, anunțând că victima s-a sinucis.
Situația se complică astfel, atât pentru mamă, cât și pentru fiu. Asta, pentru că femeia, deși nu a comis crima, poate ajunge după gratii pentru multe alte infracțiuni, începând cu mărturie mincinoasă sau complicitate la omor. Cât despre adevăratul criminal, acesta va fi prezentat în fața judecătorilor și are toate șansele să rămână după gratii.